感遇九首  其六
作者：釋契嵩
朝代：宋

paragraphs: 冠蓋何處客，凌雲意氣驕。
旦旦趨雙闕，衝衝過渭橋。
金珂雲外響，畫燭月中燒。
縹緲行天路，升騰在玉霄。
如何區宇內，頓與人間遥。
長拂羅裳去，明光殿下朝。
一俯復一仰，榮多憂亦饒。
白髮領邊長，朱顔鏡裏凋。
豈知松檜下，幽人長寂寥。
萬事淡無慮，恣卧時長謠。
浩蕩天地間，孰問犧黄堯。
臨風一清嘯，胡爲王子喬。